b'\n_START_ARTICLE_\nKnut Forsberg\n_START_PARAGRAPH_\nKnut Malte Forsberg (s. 15. joulukuuta 1829 Tukholma - 23. hein\xc3\xa4kuuta 1895 New York) oli ruotsalainen puutarhuri ja maisema-arkkitehti.\n_START_SECTION_\nUra Euroopassa ja Pohjois-Amerikassa\n_START_PARAGRAPH_\nKnut Forsberg syntyi vuonna 1829 Tukholmassa Kuninkaalliseen hoviseurakuntaan. H\xc3\xa4nen is\xc3\xa4ns\xc3\xa4 toimi Tukholman kuninkaanlinnassa hovilakeijana. Forsberg kouluttautui puutarha-arkkitehdiksi ty\xc3\xb6skennellen Ruotsin merkitt\xc3\xa4vimpien puutarhureiden palveluksessa. H\xc3\xa4n opiskeli my\xc3\xb6s ulkomailla Ruotsin kuninkaan Oskar I:n rahoittamana, muun muassa Lontoon kuuluisassa Kew Gardensissa sek\xc3\xa4 kuninkaallisessa puutarhassa Belgian Laekenissa._NEWLINE_Vuonna 1851 Forsberg voitti Pariisin l\xc3\xa4hist\xc3\xb6ll\xc3\xa4 sijaitsevan Bois de Boulognen puiston suunnittelukilpailun, jonka oli j\xc3\xa4rjest\xc3\xa4nyt tuolloin Ranskan presidenttin\xc3\xa4 toiminut Napoleon III. 1854 h\xc3\xa4net nimitettiin Tukholman kuninkaanlinnan hovipuutarhuriksi. Tunnetuin h\xc3\xa4nen Ruotsiin suunnittelemistaan puistoista on Tukholman Berzeliin puisto._NEWLINE_Puutarhurin t\xc3\xb6iden lis\xc3\xa4ksi Forsbeg toimi kaupunkisuunnittelijana, kirjoitti artikkeleita eri lehtiin, muun muassa Aftonbladetiin. H\xc3\xa4n kustansi my\xc3\xb6s omia lehti\xc3\xa4, joiden ilmestyminen j\xc3\xa4i kuitenkin vain muutamaan numeroon. Lis\xc3\xa4ksi Forsberg oli kiinnostunut politiikasta. Huolimatta l\xc3\xa4heisist\xc3\xa4 suhteistaan kuninkaalliseen hoviin, h\xc3\xa4n oli innokas tasavaltalainen. Holtittomasta rahank\xc3\xa4yt\xc3\xb6st\xc3\xa4\xc3\xa4n tunnettu Forsberg solmi 25-vuotiaana avioliiton itse\xc3\xa4\xc3\xa4n yli 50 vuotta vanhemman leskirouvan kanssa. Avioliitto takasi h\xc3\xa4nelle turvatun taloudellisen aseman muutamaksi vuodeksi. Forsbergin puolison kuoltua vuonna 1862 h\xc3\xa4n ajautui j\xc3\xa4lleen taloudellisiin vaikeuksiin._NEWLINE_1860- ja 1870-lukujen vaihteessa Forsberg muutti pysyv\xc3\xa4sti Yhdysvaltoihin. H\xc3\xa4n toimi muun muassa Chicagon Lincoln Parkin ja New Yorkin Central Parkin uudistust\xc3\xb6iden parissa. Forsberg ei kuitenkaan onnistunut Pohjois-Amerikassa saavuttamaan yht\xc3\xa4 arvostettua asemaa kuin Ruotsissa. Paria vuotta ennen kuolemaansa h\xc3\xa4n ty\xc3\xb6skenteli tavallisena puutarhaty\xc3\xb6ntekij\xc3\xa4n\xc3\xa4 Chicagon maailmann\xc3\xa4yttelyss\xc3\xa4.\n_START_SECTION_\nForsberg Suomessa\n_START_PARAGRAPH_\nSuomeen Forsberg on tehnyt useita puistosuunnitelmia, useimmat vuosina 1865-1866, jolloin h\xc3\xa4n asui jonkin aikaa Turussa. H\xc3\xa4n saapui kaupunkiin tehtailija Pehr Cerelius Rettigin kutsumana ja suunnitteli t\xc3\xa4m\xc3\xa4n toimeksiannosta Samppalinnanpuiston. Forsbergin laatimien suunnitelmien mukaan oli tarkoitus rakentaa my\xc3\xb6s Ruissalon Kansanpuisto, mutta Turun kaupunki piti suunnitelmaa liian kalliina eik\xc3\xa4 sit\xc3\xa4 toteutettu. Lis\xc3\xa4ksi h\xc3\xa4n oli jo vuonna 1862 laatinut Suomen talousseuran palkkaamana suunnitelman Turun Vartiovuorenm\xc3\xa4en puistoksi._NEWLINE_Helsinkiin h\xc3\xa4n laati suunnitelmat Kaisaniemen- ja T\xc3\xa4htitornin vuoren puistojen uudistamiseksi. Forsbergin piirustusten mukaan uudistettiin my\xc3\xb6s Mustialan maanviljelysopiston sek\xc3\xa4 T\xc3\xb6rn\xc3\xa4v\xc3\xa4n kartanon puistot.  Porvooseen valmistui Forsbergin suunnittelema moderni englantilaistyylinen Runeberginpuisto vuonna 1867. Porin vanhalle hautausmaalle Forsberg laati kalliin yksityiskohtaisen istutussuunnitelman, joka kustannustensa vuoksi toteutettiin vain osittain.'